Ich bi glücklich, dass ich das ha dörfe miterläbe. Und denno  hett sganze au villi Gedanke mit sich brocht. Die Kinder in däm Kinderheim händ ihri Eltere vorwiegend durch HIV oder Mine-Detonatione verlore. Die Kinder sind glücklich und uffgstellt gsi, aber denno sind si alli Traumatisier. I ha denn afo überlege was si ächt alli füre Gschicht händ. D'Vergangeheit vo dene Kinder wird sehr schwiirig sy. Aber widerrum isch es denn eifach schön gsi zgse, dass si en emne Platz aacho sind, wo sich lütt um si kümmere. Wo si änglisch, japanisch und Computer lehre. Denn das  isch genau das wo si für ihri Zuekunft bruuche.  Am Tag druff sind mir uff Ankor gange. Ankor Wat isch s'Wahrzeiche vo Kambodscha, es Wältkulturerbe, e richtigi Tämpelstadt. Was mir dört erläbt händ isch schwiirig zum beschriibe, drumm verlink ich euch am beschte zu de Bilder, damit dr e Iidruck krieged.  Siem Riep isch die Stadt wo diräkt an Ankor aaschliesst. Dört sind alli Hotel, Märt, Tuktuks etc. Siem riep isch sehr Touristisch. Aber genau an dene Touristische Orte isch klar worde, wie arm dra  d'Lütt in däm Land zum Teil sind. Es hett villi Bättler gha. Nid nur in Siem Riep. Au in Phnom Penh in de Touristische viertel oder an de Busstatione uff em Land usse chömme sy. Si sind entstellt, es fähle Körperteil, si schleppe chliini Kinder aa, etc. Es stellt sich denn immer d'Frog… Was vo däm ganze isch gstellt und was nid. Fakt isch dass me de Kinder nütt sött gä. Au nid öppis abkaufe. Will d'Kinder miend das Gäld diräkt de Eltere abdrugge. Und Grundsätzlich sött s'Kind ind schuel. Aber solang s'Kind  Gäld heibringt gsend d'Eltere kei Grund zum ihri Kinder ind Schuel schigge.